CELEX: 32022R0954
Language: lt
Date: 2022-05-12 00:00:00
Title: Komisijos deleguotasis reglamentas (ES) 2022/954 2022 m. gegužės 12 d. kuriuo iš dalies keičiamos Deleguotajame reglamente (ES) Nr. 183/2014 nustatytų techninių reguliavimo standartų nuostatos, susijusios su specifinės ir bendrosios kredito rizikos koregavimų apskaičiavimo tvarkos nustatymu (Tekstas svarbus EEE)

2022 6 21   
               
               
                  LT
               
               
                  Europos Sąjungos oficialusis leidinys
               
               
                  L 165/24
               
            
         KOMISIJOS DELEGUOTASIS REGLAMENTAS (ES) 2022/954
         2022 m. gegužės 12 d.
         kuriuo iš dalies keičiamos Deleguotajame reglamente (ES) Nr. 183/2014 nustatytų techninių reguliavimo standartų nuostatos, susijusios su specifinės ir bendrosios kredito rizikos koregavimų apskaičiavimo tvarkos nustatymu
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl riziką ribojančių reikalavimų kredito įstaigoms, kuriuo iš dalies keičiamas Reglamentas (ES) Nr. 648/2012 (1), ypač į jo 110 straipsnio 4 dalies trečią pastraipą,
         kadangi:
         
                     (1)
                  
                  
                     remiantis Reglamento (ES) Nr. 575/2013 4 straipsnio 1 dalies 95 punkte nustatyta kredito rizikos koregavimo apibrėžtimi, priskiriant rizikos koeficientą to reglamento 127 straipsnio 1 dalies tikslais gali būti apskaitomi tik tikėtini kredito nuostoliai, atsispindintys specifinės kredito rizikos koregavimuose, kuriuos atlieka poziciją esant įsipareigojimų neįvykdymui turinti įstaiga. Tačiau kredito nuostolių, kurie yra apskaityti pozicijos esant įsipareigojimų neįvykdymui sandorio kainoje ir kuriuos parduodančioji įstaiga išlaiko kaip realizuotą nuostolį, perkančioji įstaiga negali pripažinti po pardavimo. Todėl pardavus poziciją esant įsipareigojimų neįvykdymui jai taikomas rizikos koeficientas gali pasikeisti net jei sandorio kaina apima diskontą, kurio suma lygi specifinės kredito rizikos koregavimams dėl tikėtinų kredito nuostolių, kuriuos parduodančioji įstaiga apskaitė prieš pardavimą. Dėl tokios padėties atsiranda reguliavimo kliūčių, trukdančių kurti pozicijų esant įsipareigojimų neįvykdymui antrines rinkas, nes dėl galimo rizikos koeficientų, kuriuos pozicijai esant įsipareigojimų neįvykdymui taiko atitinkamai parduodančioji įstaiga ir perkančioji įstaiga, neatitikimo sandoris gali būti mažiau patrauklus perkančiajai įstaigai, todėl kredito įstaigoms gali kilti nepagrįstų kliūčių norint iš savo balansų pašalinti turimas pozicijas esant įsipareigojimų neįvykdymui;
                  
               
                     (2)
                  
                  
                     be to, siekiant atsižvelgti į galimybę, kad dėl COVID-19 pandemijos gali padidėti pozicijų esant įsipareigojimų neįvykdymui lygis kredito įstaigose, pageidautina pašalinti bet kokias reguliavimo kliūtis, trukdančias kurti pozicijų esant įsipareigojimų neįvykdymui antrines rinkas. Todėl būtina užtikrinti, kad atliekant specifinės kredito rizikos koregavimus, pripažintus Reglamento (ES) Nr. 575/2013 127 straipsnio 1 dalies tikslais, į pozicijos esant įsipareigojimų neįvykdymui sandorio kainą būtų įtrauktas diskontas, kai tokių neįvykdytų įsipareigojimų perkančioji įstaiga nepripažino padidindama bendrą 1 lygio nuosavą kapitalą. Visų pirma, siekiant išvengti nepagrįsto dvigubo tikėtinų nuostolių lygio, kurį perkančioji įstaiga gali patirti po įsigijimo, pripažinimo tos įstaigos bendrame 1 lygio nuosavame kapitale ir nustatant rizikos koeficientą pagal Reglamento (ES) Nr. 575/2013 127 straipsnio 1 dalį, jei pozicija esant įsipareigojimų neįvykdymui po jos įsigijimo perkainojama, diskontas nebeturėtų apimti tos pozicijos esant įsipareigojimų neįvykdymui perkainojimo sumos dalies, kuri pripažinta didinančia įstaigos bendrą 1 lygio nuosavą kapitalą;
                  
               
                     (3)
                  
                  
                     todėl Komisijos deleguotasis reglamentas (ES) Nr. 183/2014 (2) turėtų būti atitinkamai iš dalies pakeistas;
                  
               
                     (4)
                  
                  
                     šis reglamentas grindžiamas Europos bankininkystės institucijos Komisijai pateiktais techninių reguliavimo standartų projektais;
                  
               
                     (5)
                  
                  
                     Europos bankininkystės institucija dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Reglamento (ES) Nr. 1093/2010 (3) 37 straipsnį, pateikti savo rekomendaciją,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) Nr. 183/2014 pakeitimas
            Deleguotojo reglamento (ES) Nr. 183/2014 1 straipsnis papildomas 6 dalimi:
            
               
                  „6.   Nepažeidžiant 1 dalies, apskaičiuodamos specifinės kredito rizikos koregavimus, kad galėtų priskirti Reglamento (ES) Nr. 575/2013 127 straipsnio 1 dalies a ir b punktuose nurodytus rizikos koeficientus pozicijos esant įsipareigojimų neįvykdymui neužtikrintai daliai, įstaigos įtraukia bet kokį teigiamą skirtumą tarp sumos, kurią įsipareigojantysis asmuo yra skolingas už tą poziciją, ir toliau nurodytų elementų sumos:
                  
                              a)
                           
                           
                              papildomo nuosavų lėšų sumažinimo, jeigu ta pozicija buvo visiškai nurašyta,
                           
                        
                              b)
                           
                           
                              bet kokių jau esamų su ta pozicija susijusių nuosavų lėšų sumažinimų.“
                           
                        
            
         
         
            2 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. gegužės 12 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 176, 2013 6 27, p. 1.
         
            (2)  2013 m. gruodžio 20 d. Komisijos deleguotasis reglamentas (ES) Nr. 183/2014, kuriuo papildomos Europos Parlamento ir Tarybos reglamento (ES) Nr. 575/2013 dėl prudencinių reikalavimų kredito įstaigoms ir investicinėms įmonėms nuostatos, susijusios su specifinės ir bendrosios kredito rizikos koregavimų apskaičiavimo tvarkos techniniais reguliavimo standartais (OL L 57, 2014 2 27, p. 3).
         
            (3)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).